CELEX: 62008CN0423
Language: da
Date: 2008-09-24 00:00:00
Title: Sag C-423/08: Sag anlagt den 24. september 2008 — Kommissionen for De Europæiske Fællesskaber mod Den Italienske Republik

6.12.2008   
            
            
               DA
            
            
               Den Europæiske Unions Tidende
            
            
               C 313/16
            
         Sag anlagt den 24. september 2008 — Kommissionen for De Europæiske Fællesskaber mod Den Italienske Republik
   (Sag C-423/08)
   (2008/C 313/23)
   Processprog: italiensk
   Parter
   
      Sagsøger: Kommissionen for De Europæiske Fællesskaber (ved A. Aresu og A. Caeiros, som befuldmægtigede)
   
      Sagsøgt: Den Italienske Republik
   Sagsøgerens påstande
   
               —
            
            
               Det fastslås, at Den Italienske Republik har tilsidesat sine forpligtelser i henhold til artikel 2, 6, 9, 10 og 11 i Rådets forordning (EØF, Euratom) nr. 1552/89 (1) af 29. maj 1989 om gennemførelse af afgørelse 88/376/EØF, Euratom om ordningen for Fællesskabernes egne indtægter, og i Rådets forordning nr. 1150/2000 (2) af 22. maj 2000 om gennemførelse af afgørelse 94/728/EF, Euratom om ordningen for Fællesskabernes egne indtægter samt i henhold til artikel 220 i Rådets forordning (EØF) nr. 2913/92 (3) af 12. oktober 1992 om indførelse af en EF-toldkodeks, idet Den Italienske Republik ikke har iagttaget fristerne for bogføring af Fællesskabets egne indtægter i tilfælde af efteropkrævning, hvilket dermed har ført til for sent betaling heraf til Fællesskabet.
            
         
               —
            
            
               Den Italienske Republik tilpligtes at betale sagens omkostninger.
            
         Søgsmålsgrunde og væsentligste argumenter
   Kommissionen har gjort gældende, at de italienske myndigheder i forbindelse med efteropkrævning af toldskylden ikke iagttog fristerne bogføring af Fællesskabets egne indtægter, således som det følger af de anvendelige fællesskabsretlige bestemmelser, eftersom de italienske myndigheder indrømmede debitor en fristforlængelse (tres dage) til at gennemgå toldrapporten inden beregningen af importafgifterne med det resultat, at Fællesskabets egne indtægter blev bogført for sent. Denne overtrædelse er konstateret i forbindelse med en kontrol af egne indtægter, der blev gennemført i Italien fra den 6 til den 10. november 2000.
   Ifølge Kommissionen er en sådan praksis ikke i overensstemmelse med de gældende fællesskabsbestemmelser om efteropkrævning. Vilkårene for fastlæggelsen af toldskylden er nemlig opfyldt, så snart de nationale myndigheder har udfærdiget den rapport, hvormed debitor informeres om efteropkrævningen, eftersom både debitor og beløbets størrelse fremgår af denne rapport. Idet told i Italien udelukkende konstateres og bogføres, efter at den frist, der er indrømmet debitor til anfægtelse af efteropkrævningen, er udløbet, er den nationale lovgivning ikke forenelig med de relevante fællesskabsretlige bestemmelser, og den kan som i nærværende sag give anledning til forsinkelser, for så vidt angår datoen for, hvornår Fællesskabets egne indtægter stilles til rådighed.
   
      (1)  EFT L 155, s. 1.
   
      (2)  EFT L 130, s. 1.
   
      (3)  EFT L 302, s. 1.